open-index/open-wikipedia-markdown huggingface dataset:
லின்டேன்

**லின்டேன்** (Lindane), **காமா எக்சாகுளோரோ சைக்குளோயெக்சேன்** (γ-HCH), **காமாசேன்** (gammaxene), **காமாலின்** (Gammallin) என்றும், தவறாக **[[பென்சீன்]] எக்சாகுளோரைடு** என்றும் (BHC) அழைக்கப்படுகிறது. கரிமக்குளோரினான (organochlorine) லின்டேன் எக்சாகுளோரோ சைக்குளோயெக்சேனின் வேதித்திரிபாகும். இது விவசாயத்தில் பூச்சிக்கொல்லியாகவும், பேன் வகை ஒட்டுண்ணிகள், சொறி சிரங்கு (அளவன்) ஆகியவற்றுக்கு மருந்தாகவும் பயன்படுத்தப்படுகிறது.


File:Alpha-hexachlorocyclohexane.svg|ஆல்ஃபா-எக்சாகுளோரோ சைக்குளோயெக்சேன்
File:Beta-hexachlorocyclohexane.svg| பீட்டா-எக்சாகுளோரோ சைக்குளோயெக்சேன்
File:Gamma-hexachlorocyclohexane.svg|லின்டேன் முப்பரிமாண வடிவம்
File:Delta-hexachlorocyclohexane.svg|டெல்டா-எக்சாகுளோரோ சைக்குளோயெக்சேன்
File:Epsilon-hexachlorocyclohexane.svg|எப்சிலான்-எக்சாகுளோரோ சைக்குளோயெக்சேன்
File:Eta-hexachlorocyclohexane.svg|ஈட்டா-எக்சாகுளோரோ சைக்குளோயெக்சேன்
File:Theta-hexachlorocyclohexane.svg|தீட்டா-எக்சாகுளோரோ சைக்குளோயெக்சேன்
File:Zeta-hexachlorocyclohexane.svg|ஜீட்டா-எக்சாகுளோரோ சைக்குளோயெக்சேன்


## மேற்கோள்கள்

பகுப்பு:மருந்துகள்
பகுப்பு:கரிமகுளோரைடு பூச்சிக்கொல்லிகள்
கந்த முருகேசனார்

**கந்த முருகேசனார்** (ஏப்ரல் 27, 1902 - சூன் 14, 1965) ஈழத்துத் தமிழறிஞர். 'உபாத்தியாயர்' என்றும் 'தமிழ்த் தாத்தா' என்றும் அழைக்கப்பட்டவர். தமிழ் அறிஞராக, சமூக சீர்திருத்தவாதியாக, தர்க்கவாதியாக, பல்துறை விற்பன்னராக வாழ்ந்தவர்.

## வாழ்க்கைக் குறிப்பு
இலங்கையின் வட மாகாணத்தில் தென் புலோலியில் கந்தப்பர், தெய்வானைப் பிள்ளை ஆகியோருக்கு இரண்டாவது மகனாக 27.04.1902 ஆம் ஆண்டு பிறந்தவர் முருகேசனார்.

## கல்வி
அறிஞர் கந்த முருகேசனார் ஒரு வறிய விவசாய குடும்பத்தில் பிறந்து தமது ஆரம்பக் கல்வியை தரம் 1 முதல் 4 வரை தட்டாதெரு மெதடிஸ்த மிசன் தமிழ்க் கலவன் பாடசாலையிலும் அதன் பின்னர் புலோலி ஆண்கள் ஆங்கிலப் பாடசாலையென அழைக்கப்பட்ட வேலாயுதம் மகா வித்தியாலயத்திலும் கற்றதுடன் கல்வியை வறுமையின் காரணமாக இடையில் நிறுத்தினார். இதன் பின்னர் ஈழமணி ஆசிரியர், புலவர் என்று அன்றைய காலத்தில் அழைக்கப்பட்ட க. முருகேசபிள்ளை என்ற பெரியாரிடம் சிறிது காலம் கந்தபுராணமும் நன்னூல் காண்டிகையுரையும் கற்றார். பின்பு நன்னூல் யாப்பிலக்கண காரிகை போன்ற சிற்றிலக்கணங்களையும், தொல்காப்பியம் போன்ற பேரிலக்கண நூல்களையும் தானாகவே எவரினதும் உதவியுமின்றிப் படித்து ஒரு தலைசிறந்த அறிஞரானார்.

கந்த முருகேசனாருக்கு ஏறத்தாழ 25 ஆவது வயதில் கால்கள் வலுவிழந்தன. அதற்கு முன்பு புராணங்களுக்குப் பயன் சொன்னவர், பின்பு அதைத் தொடர முடியவில்லை. இளமைக்காலத்தில் கோயில்களில் புராணங்களுக்குப் பயன் சொன்ன இப்பெரியார் கால்கள் வலுவிழந்து, முடமான பின்னர் ஒரு நாத்திகவாதியாக மாறி விட்டார். நாத்திகவாதியாக மாறினாலும் இரவு, பகல் என்று பாராது சகலவற்றையும் கற்றுப் பாண்டித்தியம் அடைந்தார். சிறந்த சிந்தனையாளராக மாறி பொதுவுடைமைத் தத்துவங்கள் வாழ்க்கைத் தத்துவங்கள் யாவற்றையும் நன்கு கற்றார்.

## உபாத்தியாயர்
கந்த முருகேசனார் ஆரம்பத்தில் புற்றளை சாரதா வித்தியாசாலையில் (தற்போதைய புற்றளை மகா வித்தியாலயம்) ஆசிரியராகப் பணீயாற்றினார். பின்னர் அவரது உறைவிடமான 'தமிழகம்' ஒரு திண்ணைப் பள்ளிக்கூடமாக மாறியது. இயற்கைச் சூழலில், வெண் மணற்பரப்பில், இப்பள்ளிக் கூடம் பாலர் வகுப்பு முதல் பண்டிதர், வித்துவான் வகுப்பு வரை எப்போதும் மாணாக்கர்களால் நிறைந்திருக்கும். இங்கு தமிழ் மட்டுமின்றி சமயம், தர்க்கம், புவியியல், கணிதம் யாவும் இவரால் இத்திண்ணைப் பள்ளியில் கற்பிக்கப்பட்டன.

கந்த முருகேசனாருக்கு அறிஞர் அண்ணாத்துரை, இரா. நெடுஞ்செழியன், நாஞ்சில் மனோகரன் ஆகிய தமிழக அரசியல் தலைவர்களோடும், பண்டிதமணி சி. கணபதிப்பிள்ளை, பொன் கந்தையா, பீற்றர் கெனமன் போன்றவர்களோடு நேரடித் தொடர்பும் தபால் மூலத் தொடர்பும் கொண்டிருந்தார்.

## நூல்கள் எழுதியமை
கந்த முருகேசனார் பல நூல்களை எழுதி வெளியிட்டிருந்தார். அவரின் 'நல்லை நாவலன் கோவை' 1930 ஆம் ஆண்டு எழுதப்பட்டாலும் 69 ஆண்டுகளுக்குப் பின்பே புத்தக உருவாக வெளிவந்தது.

## நினைவகம்
கந்த முருகேசனாரின் நினைவாக புற்றளை மகா வித்தியாலயம், புற்றளை சனசமூக நிலையம், மந்திகை சந்தி ஆகியவற்றில் முருகேசனாரின் உருவச்சிலைகள் நிறுவப்பட்டுள்ளன.

பகுப்பு:ஈழத்துத் தமிழறிஞர்கள்
பகுப்பு:1902 பிறப்புகள்
பகுப்பு:1965 இறப்புகள்
பகுப்பு:யாழ்ப்பாண மாவட்ட மக்கள்
பாசு-தெர்

**பாசு-தெர்** (*Basse-Terre*, , ; ) என்பது சிறிய அண்டிலீசில் உள்ள குவாதலூப்பு தீவின் தலைநகரமும், அத்தீவின் இரண்டாவது பெரிய நகரமும் ஆகும். குவாதலூப்பு பிரான்சின் ஆட்சிக்கு உட்பட்டது. இந்நகரம் குவாதலூப்பின் மேற்கு அரைப் பகுதியில் அமைந்துள்ளது. இதன் நகர்ப்புறப் பகுதியுடன் சேர்ந்து 2012 இல் 44,864 மக்கள்தொகையைக் கொண்டிருந்தது (இவர்களில் 11,534 பேர் பாசு-தெர் நகரில் வாழ்ந்தனர்). இங்கு கால்பந்தாட்டம் பிரபலமான விளையாட்டு ஆகும். வடகிழக்கு மற்றும் வடமேற்கில் சில வேளாண்மை நிலங்களுடன் இந்நகரம் பெரும்பாலும் நகர்ப்புறமாக உள்ளது.

## மக்கள்
2017 இல் நகரில் 10,058 மக்கள் இருந்தனர். 2017 இல் மொத்த குடும்பங்களின் எண்ணிக்கை 4,732 ஆகும். 2007 முதல் மக்கள் தொகை குறைந்து வருகிறது.

## காலநிலை
பாசு-தெர் ஒரு வெப்பமண்டல மழைக்காட்டுக் காலநிலைக்கும், ஒரு வெப்பமண்டல பருவமழைக் காலநிலைக்கும் இடையே ஒரு இடைநிலை புள்ளியில் உள்ளது. இந்த இரண்டு காலநிலை வகைகளைக் கொண்ட நகரங்களில் வழக்கமாக இருப்பது போல், இந்நகரம் ஆண்டு முழுவதும் ஒப்பீட்டளவில் சீரான வெப்பநிலையைக் கொண்டுள்ளது.

## மேற்கோள்கள்

## வெளி இணைப்புகள்

பகுப்பு:குவாதலூப்பு
தமிழ்க் காப்புக் கழகம் (மதுரை)

right|300px|thumb|இலக்குவனாரின் நடைப்பயணம்
**தமிழ்க் காப்புக் கழகம்**, தமிழ்மொழியை காக்கவும், வளர்க்கவும் மதுரையில் இலக்குவனாரால் 6.8.1962 அன்று நிறுவப்பட்டது. இந்த அமைப்பின் சார்பில் மாணவர்களுடன் ஊர்வலமாகச் சென்று கடைப் பெயர்களைத் தமிழில் எழுதுமாறு கோரினார்.

மதுரையில் இலக்குவனார் தலைமையில் இயங்கி வந்த தமிழ்ப் பாதுகாப்புக் கழகம் பாவாணரின் தமிழ்ப் பாதுகாப்புப் பணிகளைப் பாராட்டி 12.01.1964 அன்று அவருக்குத் தமிழ்ப் பெருங்காவலர் என்னும் பட்டம் வழங்கிப் பாராட்டியது.

## உசாத்துணைகள்

## வெளி இணைப்புகள்

* வாழ்க இலக்குவனார்!
* இலக்குவனார் 
* அவர்தாம் பாவாணர் - தமிழ்ப்பாவை திங்களிதழ் - சூலை 2006 
* தமிழ்மக்கட் பெயர்க் கையேடு - தமிழ் வளர்ச்சிக்கழகம் 
*  தமிழ் வரலாறு - மொழிஞாயிறு ஞா.தேவநேயப் பாவாணர்
* இசைத் தமிழ்க் கலம்பகம் - மொழிஞாயிறு ஞா.தேவநேயப் பாவாணர் - 269. மதுரைத் தமிழ்ப் பாதுகாப்புக் கழகம்
* கணினியில் ஆரியச் சூழ்ச்சி 
* விடுதலை - தலையங்கம் - பிப்ரவரி 6.2010
* செந்தமிழ்க் காஞ்சி
* தமிழ் வளர்த்த அறிஞர்கள் - சி.இலக்குவனார் - தினமலர் மே 26,2010 

பகுப்பு:தமிழ்ப் பதிப்பகங்கள்
மாறுபடுபுகழ்நிலையணி

**மாறுபடுபுகழ்நிலையணி** என்பது தான் கருதிய பொருளை மறைத்து, அதனைப் பழிப்பதன் பொருட்டு வேறொன்றைப் புகழ்வது.

## தண்டியலங்கார ஆதாரம்

12ஆம் நூற்றாண்டில் எழுதப்பட்டதாகக் கருதப்படும் தண்டியலங்காரம் மாறுபடுபுகழ்நிலையணியைக் கீழ்வருமாறு விளக்குகிறது:

**நூற்பா**
*கருதிய பொருள் தொகுத்து ஆங்குஅது பழித்தற்கு*
*வேறொன்று புகழ்வது மாறுபடு புகழ்நிலை*
                                 --**(தண்டியலங்காரம், 83)**

**(எ.கா.)**
*இரவறியா யாவரையும் பின்செல்லா நல்ல*
*தருநிழலும் தண்ணீரும் புல்லும் - ஒருவர்*
*படைத்தனவும் கொள்ளாஇப் புள்ளிமான் பார்மேல்*
*துடைத்தனவே அன்றோ துயர்.*
                                 --**(தண்டியலங்கார மேற்கோள்)**

(இரவு - யாசித்தல்; தரு - மரம்; பார் - உலகம்)

**பாடல்பொருள்:**
இப்பாடலில் புள்ளிமான்கள் புகழப்பட்டிருக்கின்றன.  அவை புகழப்பட்டிருக்கும் முறையைக்  கூர்ந்து நோக்கினால், மறைமுகமாக இகழப்பட்டிருப்பவர் யார் என்பது புரியும்.

இந்தப் புள்ளிமான்கள் இரத்தல் செயலை அறியாதவை; எவர்பின்னும் தம் குறைசொல்லிச் செல்லாதவை; தமக்குத் தேவையான மரநிழல், தண்ணீர், புல் ஆகிய பொருள்களைப் பிறர் ஈட்டித் தராமல் தாமே தேடி அடைந்து கொள்ளும். ஆகவே இம்மான்கள் உலகில் துயரற்று வாழ்கின்றவை அல்லவா!

மான்கள் இரந்து, பிறர்பின் சென்று வாழாமல் தாமே உழைத்து இன்ப வாழ்வு வாழ்கின்றன எனும் புகழ்ச்சியில்,  இரந்து,  பிறர்பின் சென்று,  அவர்கள் கொடுக்கும் பொருளைப் பெற்றுத் துன்ப வாழ்வு வாழும் இரவலனின் இகழ்ச்சி மறைமுகமாகச் சொல்லப்பட்டிருக்கிறது என்பதை உணரலாம். இவ்வாறு இரவலனைப் பழிப்பதற்காக மான்களைப் புகழ்ந்திருப்பதால் இது மாறுபடு புகழ்நிலை அணி ஆகும்.

## உசாத்துணைகள்

## வெளி இணைப்புகள்
* http://www.tamilvu.org/courses/diploma/c021/c0214/html/c0214665.htm
* http://www.srmuniv.ac.in/tamilperayam/tamil_courses/Lessons/MA_Tamil/IV_Year/matt15/html/mat15007tap4.htm

பகுப்பு:அணி இலக்கணம்
புணர்நிலையணி

**புணர்நிலையணி** என்பது வினையாலும், பண்பாலும் இரண்டு பொருளுக்கு ஒரு சொல்லே முடிக்கும் சொல்லாகப் பொருந்துமாறு சொல்லுவது ஆகும்..
 
## புணர்நிலையணின் இலக்கணம்
12ஆம் நூற்றாண்டில் எழுதப்பட்டதாகக் கருதப்படும் தண்டியலங்காரம் புணர்நிலையணிக் கீழ்வருமாறு விளக்குகிறது:

*வினை, பண்பு எனும்இவை இருபொருட்கு ஒன்றே புணர*
*மொழிவது புணர்நிலை ஆகும்*
                                   --**(தண்டியலங்காரம், 86)**

## புணர்நிலை அணியின் வகைகள்

புணர்நிலை அணி வினைப் புணர்நிலை, பண்புப் புணர்நிலை என இரண்டு வகைப்படும்.

### வினைப் புணர்நிலை

கூறப்படும் இரண்டு பொருளுக்கும் பொதுவான ஒரு வினை பற்றிய சொல்லை முடிக்கும் சொ ல்லாக அமைத்துக் கூறுவது வினைப் புணர்நிலை எனப்படும்.

**(எ.கா.)**
*வேண்டுருவம் கொண்டு, கருகி, வெளிபரந்து,*
*நீண்ட முகிலுடனே நீர்பொழிந்த, - ஆண்தகையோர் மேவல்*
*விரும்பும் பெருநசையால் மெல்ஆவி*
*காவல் புரிந்திருந்தோர் கண்*

(கருகி - கறுத்து;முகில் - மேகம்; நசை - காதல்; ஆவி - உயிர்.)

**பாடல்பொருள்:**

ஆண்மை மிக்க தலைவரைச் சேர விரும்பிய பெருங்காதலாலே தம்முடைய மெல்லிய உயிர் போகாதபடி பாதுகாக்கும் தொழிலை மேற்கொண்டிருந்த தலைவியருடைய கண்கள், வேண்டிய உருவத்தைக் கொண்டு, கறுத்த நிறத்தை உடையதாய், வானம் எங்கும் பரந்து நீண்ட முகில்களுடனே நீரைப் பொழிந்தன.

**அணிப் பொருத்தம்:**

இப்பாடலில் கூறப்பட்ட பொருள்கள் இரண்டு. ஒன்று, கண்; மற்றொன்று, முகில். இவ்விரு பொருளுக்கும் பொதுவான 'நீர் பொழிந்த' என்னும் வினை பற்றிய ஒரு சொல்லையே முடிக்கும் சொல்லாக அமைத்திருத்தலின் இது, வினைப் புணர்நிலை ஆயிற்று.

### பண்புப் புணர்நிலை

கூறப்படும் இரண்டு பொருளுக்கும் பொதுவான ஒரு குணம் (பண்பு) பற்றிய சொல்லை முடிக்கும் சொல்லாக அமைத்துக் கூறுவது பண்புப் புணர்நிலை எனப்படும்.

**(எ.கா.)**
*பூங்காவில் புள்ஒடுங்கும் புன்மாலைப் போழ்துடனே, நீங்காத*
*வெம்மையவாய் நீண்டனவால், - தாம்காதல் வைக்கும்*
*துணைவர் வரும்அவதி பார்த்து ஆவி*
*உய்க்கும் தமியார் உயிர்*

(புள் -பறவைகள்; அவதி - காலம்;)

**பாடல்பொருள்:**

தாம் அன்பு வைத்த துணைவர் வரும் காலத்தை எதிர்பார்த்துப் பெருமூச்சு விட்டுக்கொண்டிருக்கும் மடவாருடைய உயிரானது, பூக்கள் நிறைந்த சோலையிலே பறவைகள் எல்லாம் தங்கள் கூடுகளுக்குச் சென்று ஒடுங்கிய புல்லிய மாலைப் பொழுதுடனே, நீங்காத துயரம் செய்து நீண்டு கொண்டிருந்தன.

**அணிப் பொருத்தம்:**

இப்பாடலில் கூறப்பட்ட பொருள்கள் இரண்டு. ஒன்று, தமியார் உயிர்; மற்றொன்று, மாலைப் பொழுது. இவ்விரு பொருளுக்கும் பொதுவான 'நீண்டன' என்னும் பண்பு பற்றிய ஒரு சொல்லையே முடிக்கும் சொல்லாக அமைத்திருத்தலின் இது, பண்புப் புணர்நிலை ஆயிற்று.

## உசாத்துணைகள்

## வெளி இணைப்புகள்
* http://www.tamilvu.org/courses/degree/d031/d0314/html/d03146l4.htm
* http://www.srmuniv.ac.in/tamilperayam/tamil_courses/Lessons/MA_Tamil/IV_Year/matt15/html/mat15007tp4b.htm

பகுப்பு:அணி இலக்கணம்
சந்திரவதனா (புதினம்)

**சந்திரவதனா** என்பது 1998 ஆம் ஆண்டு வெளிவந்த புதினம் ஆகும். இப்புதினம் எஸ்.பாலசுப்ரமணியன் என்பவரால் இயற்ற பட்டுள்ளது. கி. பி பதினேழாம் நூற்றாண்டில் நடந்த வரலாற்று நிகழ்வை மையமாக வைத்து இக்கதை எழுதப்பட்டுள்ளது. தஞ்சையை ஆண்ட நாயக்க மன்னர் விஜயராகவ நாயக்கன் என்னும் மன்னனின் மகளான இளவரசி சந்திரவதனா தேவி இக்கதையின் நாயகி ஆவர். மதுரை நாயக்க வமிச மன்னனான சொக்கநாத நாயக்கன் எனும் மன்னன் கதையின் நாயகன் ஆவர். இது ஒரு வீரம் செறிந்த காதல் கதை ஆகும்.

## கதையின் மாந்தர்கள்
# சொக்கநாத நாயக்கன்.
# சந்திரவதனா
# விஜயராகவனாயக்கன் (தஞ்சை மன்னன்)
# மன்னர் தாசன் (தஞ்சை இளவரசன்)
# ராணி வையம்பிகா(சொக்கநாதனின் தாய்)
# முத்துநகை (சொக்கநாதனின் முறைப்பெண்)
# கோவிந்த தீட்சிதர்(தஞ்சை மந்திரி)
# மதுரவாணி(மந்திரியின் மகள் மன்னர்தாசன் காதலி)
# ரங்கப்ப நாயக்கன் (தஞ்சை தளபதி)
# அச்சுதப்ப நாயக்கன்(தளபதியின் மகன்)
# வேங்கட கிருஷ்ணன் (சொக்கநாதனின் தோழன்)
# அக்கிராஜி (மன்னர் தாசனின் தோழன்)
# ரங்காஜம்மா ( கணிகையர் குல தலைவி) 
இவர்கள் அனைவரும் கதையின் முக்கிய பாத்திரங்கள் ஆவர்

## கதையின் மையக் கரு
தஞ்சை நாயக்க மன்னர்கள் காப்பு கவரை பிரிவாகவும் , மதுரை நாயக்கர் மரபினர் காப்பு கம்பளத்தார் பிரிவாகவும் இருந்தனர் . இவர்களுக்குள் யார் பெரிய பிரிவு என்று மோதல்கள் அடிக்கடி வருவதுண்டு . மதுரை நாயக்கர்கள் தஞ்சை நாயக்கர்களை தங்களை விட கீழ் என்றும் தஞ்சை நாயக்கர்கள் மதுரை  நாயக்கர்களை கீழ் என்றும் நினைத்து கொள்வர் . இதனால் தஞ்சை நாயக்கர்கள் மதுரை நாயக்கர்கள் மீது வெறுப்பு கொண்டிருந்தனர். இந்நிலையில் தஞ்சை இளவரசி அச்சுத ரகுநாதம்மாவை மணந்த திருமலை நாயக்கர் அவ்வரசியைக் கொன்றுவிடுகிறார் இதற்குக் காரணம் அவ்வரசி மதுரை நாயக்கர் மகாலைக் கேவலமாகப் பேசுகிறாள். இதனால் இரண்டு வம்சமும் மிகுந்த பகையுடன் உள்ளது
இந்நிலையில் திருமலை நாயக்கரின் பேரன் சொக்கநாத நாயக்கனுக்கும் அச்சுதரகுனாதம்மாவின் அண்ணன் பேத்தி இளவரசி சந்திரவதனவிற்கும் காதல் ஏற்படுகிறது. அவளைப் பெண் கேட்டு சொக்கநாதன் வரும் பொது தஞ்சை மன்னனால் 
அவமானப்படுத்தப்பட்டு சொக்க நாதன் தஞ்சையின் மீது படை எடுக்கிறான். பின்னர் இளவரசி உட்பட தஞ்சை அரச வம்சமே பூண்டோடு அழிகிறது  காரணம் விஜயராகவ நாயக்கன் சொக்கநாத நாயக்கன் தன் மகளை மணக்க கூடாதென்று அந்தப் புரத்தை வெடி வைத்து தகர்த்துத் தானும் உயிர் விடுகிறான்.  இக்கதையில் இளவரசன் மன்ன தாசன் வீரம் பொருந்தியவனாகவும் நாத்திகவாதியாகவும் சித்திரிக்கப்பட்டுள்ளான். போர் சமயத்தில் போருக்குத் தயாராகாமல் வேள்வி செய்யும் அரசன் (தந்தையை) எதிர்ப்பதால் சிறையிலிடப்படுகிறான். மதுரவாணியுடன் கூடிய அவனது காதல் அத்தியாயமும் சுவையானதாகக் காட்டபடுகிறது. மேலும் கதையின் போக்கிற்கு முக்கியக் காரணமே மதுரவாணியே ஆவாள்.

## சிறப்புக் கூறுகள்
# அக்காலத்தில் நடந்த உண்மைச் சம்பவங்களைக் கதையில் நேரடியாக காட்டியிருப்பதோடு அவற்றுக்கான புத்தகச் சான்றுகளையும் மேற்கோள் காட்டியிருப்பது.
# இடையிடையே வரும் வேதங்கள் தொடர்பான தருக்கங்கள்; சாத்திரங்கள் பற்றிய முழுமையான எளிமையான விளக்கம்.
# திரைப்படம் பார்ப்பது போன்ற உணர்வை ஏற்படுத்துவது. 
# வயிறு குலுங்கச் சிரிக்க வைக்கும் நகைச்சுவை.
# கதையைப் படித்த பின் குறைந்தது ஒரு வாரத்திற்கு கனத்த மனதுடன் இருப்பது.
# கதை நடக்கும் காலத்திற்கே  சென்று விட்டதை போன்ற ஒரு உணர்வை ஏற்படுத்துவது.
# இதுவரை பதிவு செய்ய படாத பல அரசர் காலத்து விடயங்களைப் பதிவு செய்திருப்பது

பகுப்பு:தமிழ்ப் புதினங்கள்
பகுப்பு:1998 தமிழ் நூல்கள்
புகழாப்புகழ்ச்சி அணி

**புகழாப்புகழ்ச்சி யணி** என்பது ஒன்றைப் பழிப்பது போன்ற முறையில், அதன் மேன்மை தோன்றக் கூறுவது ஆகும். அதாவது புகழாமல் புகழ்தல்.

## தண்டியலங்கார ஆதாரம்

12ஆம் நூற்றாண்டில் எழுதப்பட்டதாகக் கருதப்படும் தண்டியலங்காரம் புகழாப்புகழ்ச்சி யணியைக் கீழ்வருமாறு விளக்குகிறது:

**நூற்பா**
*பழிப்பது போலும் பான்மையின் மேன்மை*
*புலப்பட மொழிவது புகழாப் புகழ்ச்சி*
                      --**(தண்டியலங்காரம், 84)**

**(எ.கா.)**

*போர்வேலின் வென்றதூஉம் பல்புகழால் போர்த்ததூஉம்*
*தார்மேவு திண்புயத்தால் தாங்குவதூஉம் - நீர்நாடன்*
*தேரடிக்கூர் வெம்படையால் காப்பதூஉம் செங்கண்மால்*
*ஓரடிக்கீழ் வைத்த உலகு*
                      --**(தண்டியலங்கார மேற்கோள்)**

( நீர்நாடன் - சோழன் ; தேரடி - தேர்ச்சக்கரம் போன்ற ; செங்கண்மால் - திருமால்)

**பாடல்பொருள்:**
சோழன் வலோல் வென்றும், புகழால் போர்த்தும், புயத்தால் தாங்கியும் உலகைக் காக்கின்றான். அவன் இவ்வளவு முயன்று தாங்கும் உலகு,
திருமால் தன் ஒரு பாதத்தில் அடக்கிய உலகாகும். இது சோழனின் தன்மையைப் பழிப்பதுபோல் உள்ளது. எனினும் திருமாலுக்கு நிகராக உலகம் முழுவதும் காக்கிறான், என உண்மையில் சோழனைப் புகழ்தலே நோக்கமாகும். ஆதலின் இது புகழாப் புகழ்ச்சி ஆயிற்று.

## உசாத்துணைகள்

## வெளி இணைப்புகள்
* http://www.tamilvu.org/courses/diploma/c021/c0214/html/c0214665.htm
* http://www.srmuniv.ac.in/tamilperayam/tamil_courses/Lessons/MA_Tamil/IV_Year/matt15/html/mat15007tap4.htm

பகுப்பு:அணி இலக்கணம்
வாழ்த்தணி

**வாழ்த்தணி** என்பது இன்ன தன்மையை உடையார்க்கு இன்னது நிகழ்க என்று கவிகள் தாம் கருதியதனை விதிப்பது , வாழ்த்து என்னும் அலங்காரம் என்று சொல்லுவர் புலவர் எ-று

## வாழ்த்தணியின் இலக்கணம்

12-ஆம் நூற்றாண்டில் எழுதப்பட்டதாகக் கருதப்படும் தண்டியலங்காரம் வாழ்த்தணியைக் கீழ்வருமாறு விளக்குகிறது:

**நூற்பா**
*இன்னார்க்(கு) இன்ன(து) இயைக வென்றுதாம்*
*முன்னியது கிளத்தல் வாழ்த்தென மொழிப*
                               --**(தண்டியலங்காரம், 33)**

**(எ.கா.)**
*மூவாத் தமிழ்பயந்த முன்னூல் முனிவாழி!*
*ஆவாழி ! வாழி அருமறையோர் ! - காவிரிநாட்(டு)*
*அண்ணல் அணபாயன் வாழி ! அவன்குடைக்கீழ்*
*மண்ணுலகில் வாழி மழை*
                                --**முன்னூல் முனி - அகத்தியன்**

**பாடல்பொருள்:**
அழியாத தமிழைத்தோற்றுவித்த பழைய நூல்களையுணர்ந்த அகத்திய முனிவன் வாழ்க ; ஆனிரைகள் வாழ்க ; அரிய வேதங்களை யுணர்ந்த அந்தணர்கள் வாழ்க ; காவிரி சூழ்ந்த சோழ நாட்டின் தலைவனான அனபாயன் வாழ்க ; அவனுடைய ஆட்சிக்கு உட்பட்ட நிலவுலகில் மழையானது என்றும் பொய்யாது வாழ்க என்பதாம் .

இப்பாடற்கண் அனபாயனுக்கும் அவனுடைய நாட்டிற்கும் இன்றியமையாதனவாயுள்ள மொழி , மழை , சான்றோர்கள் ஆகிய அனைத்தும் வாழ்க என வாழ்த்தியுள்ளமையின் , இது வாழ்த்தணியாயிற்று .

முன்னியது - கருதியது ; 'முன்னியவள் நமக்குமுன் சுரக்கும் இன்னருளே என்னப் பொழியாய் மழை யேலோர் எம்பாவாய் ' என்றவிடத்தும் இது இப்பொருள்படுதல் காண்க.

## உசாத்துணைகள்

## வெளி இணைப்புகள்
* http://www.tamilvu.org/slet/l0100/l0100pd2.jsp?bookid=5&pno=168

பகுப்பு:அணி இலக்கணம்
பாவிக அணி

பொருள் அணிகளில் உள்ள மற்ற முப்பத்து நான்கு அணிகளும் தனிநிலைச் செய்யுளில் (ஒரு தனிப்பாடலில்) அமையுமாறு தண்டி ஆசிரியரால் கூறப்பட்டவை ஆகும். **பாவிக அணியோ**, தொடர்நிலைச் செய்யுள் என்று கூறப்படும் ஒரு பெரிய காப்பியம் முழுவதும் ஊடாடி நிற்கும் கருத்தையோ, நீதியையோ பற்றியதாகக் கூறப்படுகிறது

## பாவிக அணியின் இலக்கணம்

பாவிகம் என்று சொல்லப்படுவது, காப்பியமாகிய தொடர்நிலைச் செய்யுளில் கவிஞரால் கருதிச் செய்யப்படுவதோர் குணம் ஆகும். இதனைத் தண்டி ஆசிரியர்,

      பாவிகம் என்பது காப்பியப் பண்பே
                            --**(தண்டியலங்காரம், 91)**

என்ற நூற்பாவால் கூறுகிறார்.

கவிஞரால் கருதிக் கூறப்படும் காப்பியப் பண்பு, தொடர்நிலைச் செய்யுள் முழுவதும் நோக்கிக் கொள்ளப்படுவது அல்லாமல், தனித்து ஒரு பாட்டால் நோக்கிக் கொள்ளப் புலப்படாதது என்று தண்டியலங்கார உரை இவ்வணி அமையும் இயல்பு பற்றிக் குறிப்பிடுகிறது. எனவே ஏனைய முப்பத்து நான்கு அணிகளும் ஒரு பாடலில் கொள்ளப்படும் என்பது புலனாகும்.

தண்டியலங்கார உரையில் பாவிக அணிக்குச் சான்றாக,
* இராமாயணம்,
* பாரதம்,
* அரிச்சந்திர புராணம் 
ஆகிய காப்பியங்கள் முழுவதும் வைத்து நோக்கிக் கொள்ளப்படும் பண்புகள் மிக அழகாகவும் சுருக்கமாகவும் கூறப்படுகின்றன. அவை வருமாறு:

* பிறன்இல் விழைவோர் கிளையொடும் கெடுப;
* பொறையில் சிறந்த கவசம் இல்லை;
* வாய்மையில் கடியது ஓர் வாளி இல்லை.

'பிறன்இல் விழைவோர் கிளையொடும் கெடுப' என்பதற்குப் பொருள், 'பிறன் மனைவியை விரும்புவோர் சுற்றத்தொடும் கெடுவர்' என்பதாகும். இஃது இராமாயணத்தால் உணரப்படும்.

'பொறையில் சிறந்த கவசம் இல்லை' என்பதற்குப் பொருள், 'பொறுமையைக் காட்டிலும் சிறப்புற்ற பாதுகாப்பு இல்லை' என்பதாகும். இது பாரதத்தால் உணரப்படும்.

'வாய்மையில் கடியது ஓர் வாளி இல்லை' என்பதற்குப் பொருள், 'வாய்மையைக் காட்டிலும் துன்பத்தை அழிக்கத்தக்க கூர்மை உடையதோர் அம்பு இல்லை' என்பதாகும். இஃது அரிச்சந்திர புராணத்தால் உணரப்படும்.

தண்டமிழ்க் காப்பியமாகிய சிலப்பதிகாரத்தில் ஊடாடி நிற்கும் காப்பியப் பண்புகளை இளங்கோவடிகள் மிக அழகாகப் பதிகத்தில்,

* அரைசியல் பிழைத்தோர்க்கு அறம் கூற்று ஆவதூஉம்
* உரைசால் பத்தினியை உயர்ந்தோர் ஏத்தலும்
* ஊழ்வினை உருத்துவந்து ஊட்டும்

என்று கூறுகிறார். பாவிக அணிக்கு இளங்கோவடிகள் கூறுவதும் நல்ல சான்றாக ஆன்றோரால் கொள்ளப்படுகின்றது.

## உசாத்துணைகள்

## வெளி இணைப்புகள்

* http://www.tamilvu.org/courses/degree/d031/d0314/html/d03146l8.htm

பகுப்பு:அணி இலக்கணம்
விசேட அணி

கவிஞர்கள் தாங்கள் பாட எடுத்துக்கொண்ட பொருளின்பால் சிலபல காரணங்களால் உள்ள குறைகளையும் குறிப்பிட்டுப் பாடுவர். ஆனால் அக்குறைகளே அப்பொருளுக்குச் சிறப்பையும் பெருமையையும் சேர்ப்பது போலப் பாடலை அமைப்பர். இதனால் பாடலில் பாடப்படும் பொருள் வனப்பும் வலிமையும் பெற்றுத் திகழ்கிறது. இவ்வாறான சிறப்புத் தோன்ற பாடப்படும் அணியே **விசேட அணி** அல்லது **சிறப்பு அணி** எனப்படும்

## விசேட அணியின் இலக்கணம்

குணமும், தொழிலும், சாதியும், பொருளும், உறுப்பும் குறைபடுதல் காரணமாக, ஒரு பொருளுக்கு மேம்பாடு தோன்றக் கூறுவது விசேடம் என்னும் அணி ஆகும்.

      குணம்தொழில் முதலிய குறைபடு தன்மையின்
      மேம்பட ஒருபொருள் விளம்புதல் விசேடம்
                                     --**(தண்டி, 79)**

விசேடம் என்பதற்கு மேம்பாடு அல்லது பெருமை என்று பொருள். நூற்பாவில் 'முதலிய' என்று கூறியதனால், குணம், தொழில் என்பனவற்றோடு இனம், பொருள், உறுப்பு ஆகியனவும் சேர்த்துக் கொள்ளப்பட்டன.

## விசேட அணியின் வகைகள்

விசேட அணி ஐந்து வகைப்படும். அவை,

* குணக்குறை விசேடம்
* தொழில்குறை விசேடம்
* இனக்குறை விசேடம்
* பொருள்குறை விசேடம்
* உறுப்புக்குறை விசேடம்

என்பன ஆகும்.

### குணக்குறை விசேடம்

குணத்தால் குறை கூறிச் செயலால் மேம்பாடு தோன்றக் கூறுவது குணக்குறை விசேடம் எனப்படும்.

**(எ.கா.)**
      கோட்டம் திருப்புருவம் கொள்ளா; அவர்செங்கோல்
      கோட்டம் புரிந்த; கொடைச்சென்னி - நாட்டம்
      சிவந்தன இல்லை; திருந்தார் கலிங்கம்
      சிவந்தன, செந்தீத் தெற

(கோட்டம் - வளைதல்; சென்னி - சோழன்; நாட்டம் - கண்கள்; திருந்தார் - பகைவர்; கலிங்கம் - கலிங்க நாடுகள்.)

**பாடல்பொருள்:**
கொடைத் தொழிலில் வல்ல சோழனுடைய அழகிய புருவங்கள் வளையத் தொடங்கவில்லை; ஆனால் அதற்குள் அவனுடைய பகைவர்களின் செங்கோல்கள் வளைந்து விட்டன. அச்சோழனுடைய கண்கள் சிவக்கவில்லை; ஆனால் அதற்குள் அவனுடைய பகைவர்களின் கலிங்க நாடுகள் எரியுற்றுச் சிவந்து விட்டன.

சோழன் பகைவர்கள் மீது சினம் கொள்வதற்கு முன்பே அவர்களுடைய நாடுகள் அழிந்துவிட்டன என்பது இப்பாடலின் கருத்து.

**அணிப்பொருத்தம்:**
பகைவர் நாட்டை அழிப்பதற்குத் தோன்றும் சினத்தை அறிவிக்கும் குணங்கள் புருவம் வளைதல், கண் சிவத்தல் ஆகியனவாம். ஆனால் இக்குணங்கள் சோழனுக்கு ஏற்படுவதற்கு முன்பே பகைவர் நாடுகள் அழிந்துவிட்டன என்று கூறியதால் குணத்தால் குறை இருப்பினும் செயலால் மேம்படுதலின் இப்பாடல் குணக்குறை விசேடம் ஆயிற்று.

## உசாத்துணைகள்

## வெளி இணைப்புகள்
* http://www.tamilvu.org/courses/degree/d031/d0314/html/d03145l4.htm

பகுப்பு:அணி இலக்கணம்
மிகைப்பெருக்கம்

**மிகைப்பெருக்கம்** (Hyperplasia; hyper genesis) என்பது உயிரணுக்களின் எண்ணிக்கைப் பல்கிபெருகுதலைக் குறிப்பிடுகின்றது. இதனால் உடல் உறுப்பு அபரிதமாக வளர்ச்சியடையலாம். இச்சொல் சில சமயங்களில் தீங்கற்ற கட்டியுடன் (benign tumor) இணைக்கப்பட்டுவிடுகிறது. மிகைப்பெருக்கமானது தூண்டுதல்களினால் ஏற்படும் சாதாரண புதுப்பெருக்கத்திற்கு முன்னான விளைவாகும். நுண்ணிய அளவில் செல்கள் சாதாரண செல்களை ஒத்திருந்தாலும் எண்ணிக்கையில் அதிக அளவு இருக்கும். 

சில நேரங்களில் செல்கள் மிகை வளர்ச்சியை (hypertrophy) அடைந்திருக்கலாம். என்றாலும் மிகைப்பெருக்கம், மிகை வளர்ச்சியிலிருந்து வேறுபடுகிறது. மிகை வளர்ச்சியில் செல் அளவு அதிகமாகவும், மிகைப்பெருக்கத்தில் செல்களின் எண்ணிக்கை அதிகமாகவும் இருக்கும். [கருத்தரிப்பு|கருத்தரிப்பின்]]போது, இயக்குநீரின் தூண்டலால் ஏற்படும் கருப்பைப் பருமன் அதிகரிப்பானது, கருப்பையகத்தில் ஏற்படும் மிகைப்பெருக்கம், மிகை வளர்ச்சி ஆகிய இரண்டினாலும் ஏற்படுவதாக இருக்கும்.

மிகைப்பெருக்கமானது கலப்பெருக்கத் தன்மைகொண்ட உயிரணுக்களில் மட்டுமே நிகழும். இயக்குநீர் தூண்டலால், பூப்பு அடைதலின்போது ஏற்படும் முலைகளின் வளர்ச்சியும், கருத்தரிப்பின்போது கருப்பையில் ஏற்படும் பருமன் அதிகரிப்பும், கல்லீரலிலோ அல்லது காயங்களை ஆற்றும் செயல்முறையின்போது ஏற்படும் குறைநிரப்பு செயற்பாடும் இவ்வகை மிகைப்பெருக்கத்தினால் நிகழும் உடலியங்கியல் நிகழ்வுகளாகும். இவை தவிர நோயின் காரணத்தால் ஏற்படும் மிகைப்பெருக்கமானது மிதமிஞ்சிய இயக்குநீரின் அளவால் கருப்பையகத்தில் ஏற்படும் அதீத வளர்ச்சியாகவோ, பப்பிலோமா வைரஸ் போன்ற சில தீ நுண்மங்களால் ஏற்படும் சில அசாதாரண வளர்ச்சிகளாகவோ இருக்கும்.

## மேற்கோள்கள்

பகுப்பு:புற்றுநோயியல்
பரியாய அணி

**பரியாயம் அணி** என்பது தான் கருதியதைக் கூறாது, அப்பொருள் தோன்றுமாறு வேறு ஒன்றைக் கூறுவது ஆகும்.

## பரியாய அணியின் இலக்கணம்

12ஆம் நூற்றாண்டில் எழுதப்பட்டதாகக் கருதப்படும் தண்டியலங்காரம் பரியாய அணியைக் கீழ்வருமாறு விளக்குகிறது:

*கருதியது கிளவாது அப்பொருள் தோன்றப்*
*பிறிதுஒன்று உரைப்பது பரியா யம்மே*
                             --**(தண்டியலங்காரம், 72)**

(பரியாயம் - ஒன்றுக்குப் பதிலாக, சாமர்த்தியமாக வேறொன்றைச் சொல்லல்)

**(எ.கா.)**

*மின் நிகராம் மாதே! விரைச்சாந்து உடன்புணர்ந்து நின்*
*நிகராம் மாதவிக்கண் நின்று அருள் நீ; - தன் நிகராம்*
*செந்தீ வரமலரும் செங்காந்தள் போதுடனே*
*இந்தீ வரம்கொணர்வல் யான்*

(மின் = மின்னல்; விரை = நறுமணம்; சாந்து = சந்தனமரம்; மாதவி குருக்கத்திக் கொடி; போது = மலர்; இந்தீவரம் = குவளை மலர்.)

**பாடல்பொருள்:**
'மின்னலை ஒத்த மாதே! நறுமணம் கமழும் சந்தன மரத்தில் படர்ந்து, உனக்கு நிகராகி நிற்கின்ற இக் குருக்கத்திக் கொடியின் கீழே நீ நிற்பாயாக. தனக்கு நிகரான சிவந்த தீயின் ஒளி தெரியும்படி மலர்ந்த சிவந்த காந்தள் மலருடனே, குவளை மலரையும் யான் சென்று பறித்து வருகிறேன்' என்று தோழி தலைவியிடம் கூறுகிறாள்.

**அணிப் பொருத்தம்:**
தலைவன் தலைவியைச் சந்திப்பதற்காகக் குறிப்பிட்ட பகற்குறி இடத்தில் தலைவியைக் கொண்டுவந்து நிறுத்துகின்றாள் தோழி. அப்போது தான் அங்கே    நிற்பது அவர்கள் இன்பத்துக்குத் தடையாகும் என்று அவ்விடத்தை விட்டு நீங்கிச் செல்லக் கருதுகிறாள். அதனை நேரடியாகக் கூறாமல், 'காந்தள் மலரையும் குவளை மலரையும் பறித்து வரும் வரை நீ இங்கே குருக்கத்திக் கொடியின் கீழே இருப்பாயாக' என்று சாமர்த்தியமாக வேறு ஒன்றைக் கூறியதால் இப்பாடல் பரியாய அணி ஆயிற்று.

பரியாய அணியின் இலக்கணத்தைப் பார்க்கும்போது அதுவும் ஒட்டு அணியும் ஒற்றுமை உடையன போலத் தோன்றும். தான் கருதிய கருத்தை மறைத்தலில் பரியாய அணிக்கும் ஒட்டு அணிக்கும் வேற்றுமை இல்லை. எனினும், ஒட்டு அணி தான் கருதிய கருத்தினைக் கூறாது அதனோடு உவமையாகக் கூடிய பிறிதொரு கருத்தைக் கூறுவது, பரியாய அணி தான் கருதிய கருத்தினைக் கூறாது அதற்கு வேறான பிறிதொரு கருத்தைக் கூறுவது.

## உசாத்துணைகள்

## வெளி இணைப்புகள்
* http://www.tamilvu.org/courses/degree/d031/d0314/html/d03144l6.htm

பகுப்பு:அணி இலக்கணம்
பரிவருத்தனை அணி

**பரிவருத்தனை அணி** என்பது ஒரு பொருளைக் கொடுத்து, வேறு ஒரு பொருளைக் கைம்மாறாகக் கொள்ளும் செய்தியைச் சொல்லுவது ஆகும்.

## பரிவருத்தனை அணி இலக்கணம்

12ஆம் நூற்றாண்டில் எழுதப்பட்டதாகக் கருதப்படும் தண்டியலங்காரம் பரிவருத்தனை யணியைக் கீழ்வருமாறு விளக்குகிறது:

      பொருள்பரி மாறுதல் பரிவருத் தனையே
                             --**(தண்டியலங்காரம், 87)**

பரிவருத்தனை - ஒன்று கொடுத்து வேறு ஒன்று வாங்குதல். இது மூவகைப்படும் என்று கூறுவாரும் உளர். அவை, கொடுத்தது குறைவாய்க் கொண்டது மிகையாய் இருத்தல், கொடுத்தது மிகையாய்க் கொண்டது குறைவாய் இருத்தல், கொடுத்ததும் கொண்டதும் சமமாய் இருத்தல் என்பன.

**(எ.கா.1)**
      காமனை வென்றோன் சடைமதியும் கங்கையும்
      தாம நிழல்ஒன்று தாம்கொடுத்து, - நாமப்
      பருவாள் அரவின் பணமணிகள் தோறும்
      உரு ஆயிரம் பெற்றுள

(காமன் - மன்மதன்; காமனை வென்றோன்- சிவபெருமான்; தாம- தம்முடைய; நிழல்- உருவம், (எதிரொளிக்கும்) பிம்பம்; நாமம்- அச்சம்; வாள்- ஒளி; பணம் - படம்.)

**பாடல்பொருள்:**
மன்மதனை வென்ற சிவபெருமானுடைய சடையில் தங்கியிருக்கும் பிறைமதியும், கங்கையும் தம்முடைய நிழல் (உருவம்) ஒன்றை மட்டும் தாம் கொடுத்து, அப்பெருமான் அணிந்த அச்சத்தைத் தரும் பாம்பின் படங்களில் பெரியதாய் இருக்கும் ஒளியினை உடைய மணிகள்தோறும், தத்தம் உருவம் எதிரொளிப்பதால் ஆயிரம் ஆயிரம் உருவங்களைப் பெற்றன.

**அணிப் பொருத்தம்:**
இப்பாடலில், பிறைமதியும், கங்கையும் ஒவ்வோர் உருவம் மட்டுமே கொடுத்து, ஆயிரம் ஆயிரம் உருவங்களைப் பெற்றன எனப் பரிமாறுதல் கூறப்பட்டிருத்தலின் இது பரிவரித்தனை அணி ஆயிற்று. இது, கொடுத்தது குறைவாய்க் கொண்டது மிகையாய் இருத்தல் என்னும் முறையில் அமைந்த பரிவரித்தனை அணி.

இப்பாடல் மட்டுமே பரிவருத்தனை அணிக்குத் தண்டியலங்கார உரையில் சான்றாகக் காட்டப்படுகிறது. தமிழ் இலக்கியங்கள் பலவற்றில் இவ்வணி அமைந்திலங்குகிறது. சான்றாகத் திருக்குறளில் இருந்து ஒரு குறள் வழிநின்று காண்போம்.

**(எ.கா.2)**
      சாயலும் நாணும் அவர்கொண்டார் கைம்மாறா
      நோயும் பசலையும் தந்து
                          --**(திருக்குறள், 1183)**

இது, தலைவன் தன்னைப் பிரிந்தமையால் பசலையுற்று வருந்திய தலைவி புலம்பிக் கூறியதாக அமைந்தது.

**பாடல்பொருள்:**
காம நோயையும் பசலை நிறத்தையும் எனக்குக் கைம்மாறாகக் கொடுத்துவிட்டு, என் சாயலையும் நாணத்தையும் அவர் என்னிடம் இருந்து பெற்றுக் கொண்டார்.

**அணிப் பொருத்தம்:**
இப்பாடலில் தலைவன் தலைவிக்குக் கொடுத்தனவும், அவளிடம் இருந்து கொண்டனவும் சமமாகக் கூறப்பட்டிருப்பதைக் காணலாம். இது, கொடுத்ததும் கொண்டதும் சமமாய் இருத்தல் என்னும் முறையில் அமைந்த பரிவருத்தனை அணி ஆகும்.

## உசாத்துணைகள்

## வெளி இணைப்புகள்
* http://www.tamilvu.org/courses/degree/d031/d0314/html/d03146l5.htm

பகுப்பு:அணி இலக்கணம்
தன்மேம்பாட்டுரை அணி

ஒருவன் தன்னைத் தானே மேம்படுத்தி (புகழ்ந்து) உரைப்பது **தன்மேம்பாட்டுரை அணி** ஆகும்.

## தன்மேம்பாட்டுரை அணியின் இலக்கணம்

12ஆம் நூற்றாண்டில் எழுதப்பட்டதாகக் கருதப்படும் தண்டியலங்காரம் தன்மேம்பாட்டுரை அணியைக் கீழ்வருமாறு விளக்குகிறது:

**நூற்பா**
      தான்தற் புகழ்வது தன்மேம் பாட்டுரை.
                           --**(தண்டியலங்காரம், 71)**

**(எ.கா.)**
      எஞ்சினார் இல்லை எனக்கெதிரா இன்னுயிர்கொண்டு
      அஞ்சினார் அஞ்சாது போயகல்க - வெஞ்சமத்துப்
      பேராதவர் ஆகத் தன்றிப் பிறர்முதுகில்
      சாராஎன் கையில் சரம்.
                           --**(தண்டியலங்கார மேற்கோள்)**
 
**பாடலின்பொருள்:**
வீரன் ஒருவன் தன் ஆற்றலையும் வீரப்பண்பையும் வெளிப்படுத்தி உரைக்கிறான்.

போரில் எனக்கெதிராக நின்று போரிட்டு உயிருடன் திரும்பியோர் எவருமில்லை; ஆகவே எனக்கு அஞ்சியவர்கள் அச்சமில்லாமல் திரும்பிப் போய்விடலாம். நான் எய்யும் அம்புகள் போரில் எதிர்த்து நிற்பவர்கள் மார்பில் பாயுமே தவிரப் புறங்காட்டிச் செல்வோர் முதுகுகளில் பாயமாட்டா.

இப்பாடலில் தன்னைத்தானே வீரன் புகழ்ந்து கொள்வது வெளிப்படுகிறது.

## உசாத்துணைகள்

## வெளி இணைப்புகள்
* http://www.tamilvu.org/slet/l0800/l0800uri.jsp?song_no=71&book_id=5&head_id=5&sub_id=158
* http://www.srmuniv.ac.in/tamilperayam/tamil_courses/Lessons/MA_Tamil/IV_Year/matt15/html/mat15007tp1b.htm

பகுப்பு:அணி இலக்கணம்
ஆர்வமொழியணி

ஆர்வம்   =   அன்பு,   மகிழ்ச்சி. மனத்திற்குள் ஏற்படும் மகிழ்ச்சியைத் தெரிவிக்கும் சொற்கள் மிகுதியாக அமைந்து வருவது **ஆர்வமொழி அணி** ஆகும்.  இது **மகிழ்ச்சி அணி** எனவும் பெயர் பெறும்.

## ஆர்வமொழியணியின் இலக்கணம்

**நூற்பா**
      ஆர்வமொழி மிகுப்பது ஆர்வ மொழியே.
                           --**(தண்டியலங்காரம்,68)**

**(எ.கா.)**
      சொல்ல மொழிதளர்ந்து சோரும் துணைமலர்த்தோள்
      புல்ல இருதோள் புடைபெயரா - மெல்ல
      நினைவோம் எனின்நெஞ்சு இடம்போதாது எம்பால்
      வனைதாராய் வந்ததற்கு மாறு.
                           --**(தண்டியலங்கார மேற்கோள்)**

**பாடல்பொருள்:**
தன்னை நாடிவந்த தலைவனின் செயலால் தனக்கேற்பட்ட மகிழ்ச்சியை ஆர்வம் மிக்க சொற்களால் தலைவி வெளிப்படுத்துவது இப்பாடல். அழகிய மாலையணிந்த தலைவனே! நீ என்னிடம் நாடி வந்ததற்கு நான் எவ்வாறு கைமாறு செய்வேன்? உன்முன் நின்று சொல்ல முயன்றால் என் சொற்கள் தடுமாறிச் சோர்கின்றன; உன் இரு தோள்களையும் தழுவிக்கொள்வோம் என முயன்றால் என் இரு தோள்களும் அந்த அளவு வளர்ந்தன அல்ல;   மெல்ல உன்புகழை நினைக்க முயன்றால் என் உள்ளத்தில் அதற்கு இடம் போதாது.

இவ்வாறு தலைவி தன்மனத்தில் நிறைந்த மகிழ்ச்சியை ஆர்வமிக்க சொற்களால் வெளிப்படுத்தியிருப்பதால் இது ஆர்வமொழி அணி.

## உசாத்துணைகள்

## வெளி இணைப்புகள்
* http://www.tamilvu.org/slet/l0100/l0100pd2.jsp?bookid=5&pno=138
* http://www.srmuniv.ac.in/tamilperayam/tamil_courses/Lessons/MA_Tamil/IV_Year/matt15/html/mat15007tp1a.htm#7.1.2

பகுப்பு:அணி இலக்கணம்
ஆதி பருவம்

மகாபாரதம் புத்தகம் 1 **ஆதி பருவம்** (புத்தகத்தின் ஆரம்ப பருவம்) இந்த புத்தகத்தில், நைமிசாரண்ய வனத்தில்  உக்கிரசிரவஸ் அல்லது  சௌதி என்ற சூத முனிவரால்  மகாபாரதம் எப்படி உரைக்கப்பட்டது என்பது சொல்லப்படுகிறது. ஜனமேஜயன் செய்த சர்ப்ப யாகம்,  வைசம்பாயானரால் உரைக்கப்பட்ட மகாபாரதத்தை சௌதி எனும் உக்கிரசிரவஸ் கேட்டு, அதனை நைமிசாரண்யத்தில் வாழ்ந்து கொண்டிருந்த  சௌனகர் முதலான முனிவர்களுக்கு அதைத் திரும்ப உரைத்தார். இந்த பருவத்தில் குரு பரம்பரையின் தோற்றம், பாண்டவர், கௌரவர் பிறப்பு, அரக்கு மாளிகை எரிப்பு, இடும்பன் மற்றும் பகாசூரனை பீமன் வதைத்தல்,  திரௌபதி சுயம்வரம், காண்டவ வனத்தை எரித்து  இந்திரப்பிரஸ்தம் நகரத்தை நிறுவியது குறித்து சொல்லப்படுகிறது.
## உப பருவங்கள்
மொத்தம் 19 உப பருவங்களைக் கொண்டது ஆதி பருவம். அதில் 100 உள் உப பருவங்கள் உள்ளன. உப பருவங்களின் பட்டியல் பின் வருமாறு:

:1. அனுக்ரமானிகா பருவம் - மன்னன் திருதராஷ்டிரனால் சஞ்சயனுக்கு ஒப்பாரியாகச் சொல்லப்பட்ட மகாபாரதச் சுருக்கம்.
:2. பௌசிய பருவம் 
:3. பௌலோம பருவம்
:4. ஆஸ்திக பருவம் 
:5. ஆதிவம்சவதரனா பருவம்
:6. சம்பவ பருவம் 
:7. ஜடகிருஹா பருவம் 
:8. இடும்பன் வதை பருவம் 
:9. பகாசூரன் வதை பருவம் 
:10. சைத்ரரத பருவம்
:11. திரௌபதி சுவயம்வர பருவம் 
:12. திரௌபதி விவாக பருவம் 
:13. விதுரகாமன பருவம் 
:14. ராஜ்யலாப பருவம் 
:15. அர்ஜூன வனவாச பருவம் 
:16. சுபத்ராஹரண பருவம் 
:17. ஹரன ஹரிகா பருவம் 
:18. காண்டவ பருவம்

## மேற்கோள்

## வெளி இணைப்புகள்

* English Translation Readable, with various research tools. 
* Translation by Kisari Mohan Ganguli.
* "A work of epic proportions" - India Tribune
தில்சுக்நகர்

**தில்சுக்நகர் ** (*Dilsukhnagar*) ஐதராபாத்து நகரின் பெரிய வணிக மற்றும் குடியிருப்புப்  பகுதிகளில் ஒன்றாகும். ஐதராபாத்து பெருநகர நகராட்சி அவையின் பகுதியாக இது உள்ளது. இங்குள்ள கத்தியன்னரம் பழச்சந்தை மாநிலத்தின் முதன்மை பழச்சந்தையாக உள்ளது.
## வரலாறு
இப்பகுதி விவசாய நிலமாக தில்சுக் ராம் பெர்சத் என்பவருக்கு உடைமையாக இருந்தது. அவர் இதனை வீட்டுமனைகளாகப் பிரித்து தில்சுக்நகர் என்ற குடியிருப்பு நகரை உருவாக்கினார். துவக்கத்தில் இது குடியிருப்பு வீடுகளை மட்டுமே கொண்டிருந்தது;  கடந்த பத்தாண்டுகளில் வலுவான பொருளியல் வளர்ச்சி இப்பகுதியை முதன்மையான வணிக மையமாக மாற்றியுள்ளது.  

பெப்ரவரி 21,2013, இரவில் இங்குள்ள திரையரங்குக்களுக்கு வெளியே இரு தொடர் குண்டு வெடிப்புக்கள் நிகழ்ந்துள்ளன.  

## மேற்சான்றுகள்
 

பகுப்பு:ஐதராபாத்து
குடியரசுத் தலைவர் நிலையம்

**குடியரசுத் தலைவர் நிலையம்** என்பது இந்தியக் குடியரசுத் தலைவரின் அலுவல்முறை ஓய்வு இல்லம் ஆகும். இது ஆந்திரப்பிரதேச மாநிலத்தின் செகந்திராபாத்தில் உள்ள பொல்லாரம் எனும் இடத்தில் அமைந்துள்ளது. 

## வரலாறு
1860 ஆம் ஆண்டு ஐதராபாத்தின் ஐந்தாம் நிசாம் நாசிர்-உத்-தௌலாவால் கட்டப்பட்ட இல்லமாகும். 1948 ஆம் ஆண்டில் ஐதராபாத் போலோ நடவடிக்கையின் வாயிலாக இந்தியாவுடன் இணைக்கப்பட்டவுடன் இது குடியரசுத்தலைவரின் தென்னகத் தற்காலிகத் தங்குமிடமாய்ப் பயன்பாட்டில் உள்ளது.

## இல்லம்
90 ஏக்கர் பரப்பளவில் விரிந்துள்ள இந்த இல்லம் 16 அறைகளை உடையது. அரசவை, திரைப்பட அறை, உணவுப் பந்தியறை உள்ளிட்ட அறைகள் இல்லத்தில் அமைந்துள்ளன. 

## மூலிகைத் தோட்டம்
திசம்பர் 2009 இல் 7000 சதுரமீட்டர் பரப்பில் மூலிகைத் தோட்டம் ஒன்று இங்கு அமைக்கப்பட்டது. சந்தனம், துளசி, சர்ப்பகந்தா உள்ளிட்ட 116 மூலிகை மற்றும் நறுமணச் செடிகள் இங்கு பேணப்படுகின்றன.

## இதனையும் காண்க
* குடியரசுத் தலைவர் இல்லம், புது தில்லி
* குடியரசுத் தலைவர் இல்லம், சிம்லா

## மேற்கோள்கள்

பகுப்பு:இந்தியக் குடியரசுத் தலைவர் இல்லங்கள்
பகுப்பு:இந்தியக் கட்டிடங்கள்
பகுப்பு:ஐதராபாத் இராச்சியம்
2013 ஐதராபாத் குண்டு வெடிப்புக்கள்

இந்தியாவின் ஆந்திரப் பிரதேச மாநிலத் தலைநகர் ஐதராபாத்தில் பெப்ரவரி 21, 2013 அன்று மாலை   இந்திய நேரப்படி 19:00 மணியளவில் இரண்டு குண்டுவெடிப்புக்கள் நிகழ்ந்தன. கூட்டம் மிகுந்த சுற்றுப்புறப் பகுதியான தில்சுக்நகரில் 100 மீட்டர்களுக்குள்ளேயே இரண்டு குண்டுகளும் வெடித்துள்ளன. முதல் குண்டுவெடிப்பு கோனரக் திரையரங்கின் எதிரிலிருந்த *ஆனந்த் டிபன் சென்டர்* என்ற உணவகத்தின் வெளியே சாலையோரத்தில் வெடித்தது.  இரு நிமிடங்கள் கழித்து இரண்டாவது குண்டு வெங்கடாத்திரி திரையரங்கின் அண்மையில்  பேருந்து நிறுத்தத்திற்கு அருகில் வெடித்துள்ளது. முன்னதாக 2012இல் புனேயில் நிகழ்ந்த குண்டுவெடிப்புக்களையொட்டி தில்லி சிறப்புக் காவல் பிரிவினரால் விசாரிக்கப்பட்டு வந்த இந்திய முஜாஹிதீன் என  நம்பப்படும் கைதிகள் தாங்கள் ஐதராபாத்தின் கூட்டமானப் பகுதிகளை இந்நோக்கில் ஆய்வு செய்ததாக கூறியுள்ளனர்.
## வழக்கும் தீர்ப்பும்
இந்த வெடிகுண்டு வழக்கு தேசிய புலானாய்வு சிறப்பு நீதிமன்றத்தில் நடைபெற்றது இந்த வழக்கில் யாசின் பதக்கல் உள்பட 5 பேர் குற்றவாளிகளுக்கு மரண தண்டனை விதித்தது தீர்ப்பு வழங்கியது..இந்த தீர்ப்பை எதிர்த்து யாசின் பத்கல் உள்பட 5 பேரும் தெலுங்கானா உயர் நீதிமன்றத்தில் மேல் முறையீடு செய்தனர்.  மேல்முறையீட்டு மனுவை தெலங்காணா உயர் நீதிமன்றம் தள்ளுபடி செய்ததுடன்,. தேசிய புலனாய்வு சிறப்பு நீதிமன்றம் அளித்த தீர்ப்பு செல்லும் என 08 ஏப்ரல் 2025 அன்று தீர்ப்பு வழங்கியது.

## சான்றுகோள்கள்

பகுப்பு:இந்தியாவில் தீவிரவாதத் தாக்குதல்கள்
பகுப்பு:2013 நிகழ்வுகள்
பகுப்பு:ஐதராபாத்து
பகுப்பு:ஆந்திரப் பிரதேச வரலாறு (1947–2014)
ஹ்யூன்சாட் - 1

**ஹ்யூன்சாட் - 1** *(Peheunsat - 1)* என்பது அர்ஜெண்டினாவால் உருவாக்கப்பட்ட ஒரு சிறிய செயற்கைக்கோள். இது இந்திய விண்வெளி ஆய்வு மையத்தின் முனைய துணைக்கோள் ஏவுகலம் மூலம் 27.01.2007 அன்று ஸ்ரீஹரிகோட்டாவில் உள்ள சத்தீஷ் தவான் விண்வெளி மையத்தில் இருந்து செலுத்தப்பட்ட நான்கு செயற்கைக் கோள்களுள் ஒன்று. இச் செயற்கைக்கோள் கல்விப் பயன்பாட்டிற்காக அர்ஜெண்டினா விண்வெளி ஆராய்ச்சி நிறுவனமான ஆம்சாட் மற்றும் தன்னார்வத் தொண்டு நிறுவனங்கள் இணைந்து உருவாக்கியதாகும். இதன் உருவாக்கத்தில் மாணவர்களும் முக்கியப் பங்கு வகித்தனர்.

## மேற்கோள்கள்

பகுப்பு:செயற்கைக் கோள்கள்
கிளைவ் மாளிகை

**கிளைவ் மாளிகை** (*Clive House*) என்பது சென்னையின் புனித ஜார்ஜ் கோட்டை வளாகத்தில் அமைந்துள்ள கட்டடமாகும். இந்தக் கட்டடம் முன்னாளில் சேமியர் சுல்தான் என்பவருக்குச் சொந்தமானதாக இருந்தது. இதனை ஆங்கிலக் கிழக்கிந்தியக் கம்பெனியார் விலைக்கு வாங்கினர். பொ.ஊ. 1753 இல் ஆர்க்காட்டு வீரர் எனப்பட்ட இராபர்ட் கிளைவ் இங்கு வசித்தார். அப்போது இக்கட்டடம் அட்மிரல் மாளிகை என அழைக்கப்பட்டது. பின் இது புனித ஜார்ஜ் கோட்டை ஆளுநரின் நகர மாளிகையாக மாறியது. பொ.ஊ. 1800 முதல் இதில் அரசு அலுவலகங்கள் சில செயல்பட்டு வருகின்றன.

## மேற்கோள்களும் குறிப்புகளும்

பகுப்பு:சென்னைக் கட்டிடங்கள்
கோட்டை அருங்காட்சியகம் (சென்னை)

**கோட்டை அருங்காட்சியகம்**  தமிழகத்தின் சென்னையில் புனித ஜார்ஜ் கோட்டை வளாகத்திலுள்ள ஓர் கட்டடம் ஆகும். பொ.ஊ. 1795 இல் கட்டப்பட்ட இக்கட்டடத்தில் பொ.ஊ. 1948 ஆம் ஆண்டு அருங்காட்சியகம் அமைக்கப்பட்டது. புனித ஜார்ஜ் கோட்டையில் கிடைத்த பழம்பொருட்கள், பலவகைப் பீரங்கிகள், ஆயுதங்கள், ஆங்கிலேயரும் பிற சில ஐரோப்பியரும் வெளியிட்ட நாணயங்கள்,பணயமாக பிடித்து வைக்கப்பட்ட திப்பு சுல்தானின் குழந்தைகளுடன்  காரன்வாலிஸ் உள்ள பெரிய பளிங்குச் சிலை, இங்கிலாந்து நாட்டின் அரசர்கள், அரசிகள், புனித ஜார்ஜ் கோட்டையில் பணியாற்றிய ஆளுநர்கள், ஆர்க்காட்டு நவாபுகள் ஆகியோரது பெரிய கண்கவர் உருவ ஓவியங்கள், இராபர்ட் கிளைவ் எழுதிய கடிதங்கள், பிரெஞ்சுக்காரர்கள் பயன்படுத்திய விளக்குகள், பீங்கான் பாத்திரங்கள், பிரெஞ்சுத் தலைவர்களின் படங்கள், மைசூரை ஆட்சி புரிந்த உடையார்களின் வரலாற்றைக் குறிக்கும் சிற்பம், சித்திரம் முதலியவை காட்சியகத்தில் இடம் பெற்றுள்ளன.

## மேற்கோள்களும் குறிப்புகளும்

*கோட்டை அருங்காட்சியகம் (சென்னை) 

பகுப்பு:தமிழ்நாட்டிலுள்ள அருங்காட்சியகங்கள்
பகுப்பு:தொல்லியல் அருங்காட்சியகங்கள்
கெயில் வாசு ஒக்சலேட்

**கெயில் வாசு ஒக்சலேட்** (ஆங்கிலம்: Gail Vaz-Oxlade, பிறப்பு சூன் 18, 1959 யமேக்கா) ஒரு கனடிய நிதி எழுத்தாளர், ஆலோசகர், தொலைக்காட்சி வானொலி ஆளுமையாளர் ஆவார்.  இவரது நூற்களுக்காகவும் **[[அண்ரில் டெப்ற் டூ அசு எ பார்ட்]]** (*Til Debt Do Us Part*) மற்றும் *ஃபிரின்சசு* (*Princess*) தொலைக்காட்சி நிகழ்ச்சிகளுக்காகவும் இவர் அறியப்படுகிறார்.

தேவைகளையும் விருப்பங்களையும் வேறுபடுத்தல், துல்லியமாகக் கணக்கிடல், திட்டமிடல், கடன் இல்லாமல் இருத்தல், சிக்கனம், தொலைநோக்குச் சேமிப்பு, ஆபத்துதவிச் சேமிப்பு, திட்டமிட்ட கொள்வனவுச் சேமிப்பு, வரவுக்கேற்ற செலவு ஆகியவை இவரது தனிநபர் பரிந்துரைகளில் சில.

## வெளி இணைப்புகள்
* அவரது வலைத்தளம்
* Deconstructing Personal Debt 

பகுப்பு:தனிநபர் நிதி
பகுப்பு:கனடிய எழுத்தாளர்கள்
பகுப்பு:1959 பிறப்புகள்
பகுப்பு:வாழும் மக்கள்
புனித மேரி தேவாலயம், சென்னை

**புனித மேரி கிறித்தவ ஆலயம்**  இந்தியாவின் தமிழ்நாட்டின் தலைநகரான சென்னையில் அமைந்துள்ள புனித ஜார்ஜ் கோட்டையில் தென்பகுதியில் காணப்படும் மிகத் தொன்மையான கிறித்தவ ஆலயம் ஆகும். ஆங்கிலத் திருச்சபையினருக்குரிய ஆலயங்களில் இந்தியாவில் முதன்முதலில் எழுப்பப்பட்ட ஆலயமாகும். பொ.ஊ. 1680 இல் கிழக்கிந்திய கம்பெனியாரால் இவ்வாலயம் எழுப்பப்பட்டது. இவ்வாலயத்தில்  இறந்த பல ஆங்கிலேயர்களின் நினைவாகப் பல பதிப்புக் கற்பலகைகள் உள்ளன.

புனித மேரி ஆலயத்தினுள் இங்கிலாந்து நாட்டுச் சிற்பிகளின் கைவண்ணத்தைக் காட்டும் பல சலவைக்கல் சிற்பங்கள் உள்ளன. இவை அரிய கலைப்படைப்புகளாகும். இவ்வாலயத்தில் தான்  இராபர்ட் கிளைவ் மற்றும் ஆளுநர் எலிஹுஹேல் என்பவர்களின்  திருமணம் நடைபெற்றது.

## மேற்கோள்களும் குறிப்புகளும்

பகுப்பு:சென்னை மாவட்டத்திலுள்ள கிறித்தவக் கோயில்கள்
பகுப்பு:சென்னையின் வரலாறு
வல்லக்கோட்டை முருகன் கோவில்

**வல்லக்கோட்டை முருகன் கோயில்** இந்தியாவின், தமிழ்நாடு மாநிலத்தின் காஞ்சிபுரம் மாவட்டத்தில் திருப்பெரும்புதூரிலிருந்து செங்கல்பட்டு செல்லும் சாலையில் 12 கி.மீ. தொலைவில் அமைந்துள்ள இந்து சமய முருகன் கோயிலாகும். 1200 ஆண்டுகள் தொன்மையானதாக கருதப்படும் இக்கோயிலின் மூலவர் (முருகன்) திருவுருவம் ஏழு அடி உயரம் உள்ளது; இந்தியாவில் அமைந்துள்ள முருகன் திருவுருவச்சிலைகளில் இதுவே உயரமானதாகும். முருகனின் இரு புறங்களில் வள்ளி, தெய்வானை உள்ளனர். கருவறையைத் தவிர கோயில் சுற்றுகையில் கணபதி, உற்சவ திருவுருவம், சண்முகர் மற்றும் அம்மனுக்கு சன்னதிகள் உள்ளன.

அருணகிரிநாதரின் ஏழு திருப்புகழ் பாடல்களில், இக்கோயில் இடம் பெற்றுள்ளது.

## அமைவிடம்
கடல் மட்டத்திலிருந்து சுமார் 74 மீட்டர் உயரத்தில் அமைந்துள்ள இக்கோயிலின் புவியியல் ஆள்கூறுகள்: 12°52'58.8"N, 79°55'58.8"E (அதாவது, 12.882990°N, 79.932990°E) ஆகும்.

## வல்லன் கோட்டை பெயர்க்காரணம்
இலஞ்சி என்னும் தேசத்தில் சங்கொண்டபுரம் என்னும் நகரை பகீரதன் என்ற மன்னன் ஆண்டுவந்தான். இந்த மன்னனை காண  நாரத முனிவர் வந்தார். ஆணவம் பிடித்த மன்னனோ நாரதரை கண்டு கொள்ளவே இல்லை. இதனால் கோபமடைந்த நாரதர் அருகிலிருந்த வனத்திற்கு சென்றார். அங்கு கோரன் என்ற அரக்கன் பலநாடுகளை வென்று வெற்றிக்களிப்பில் வந்து கொண்டிருந்தான். அவனை கண்ட நாரதர், பகீரதனின் ஆணவத்தை அடக்க இவன் தான் சரியான ஆள் என முடிவெடுத்தார். பின் அவனிடம் தானே வலிய செறு, கோரனே! நீ பல நாடுகளை வெற்றி கொண்டிருந்தாலும் இந்த இலஞ்சி நாட்டை வென்றால் தான் உனது திக் விஜயம் நிறைவுபெறும், என்று தனக்கே உரித்தான பாணியில் சிண்டு முடித்து விட்டார்.

அசுரன் இலஞ்சி நாட்டின் மீது போர் தொடுத்தான். இதை சற்றும் எதிர்பார்க்காத மன்னன் மிரண்டு விட்டான். பகீரதனை போரில்  வென்றான் அசுரன். நாடு நகரம் என அனைத்தும் இழந்த மன்னன் காட்டிற்கு சென்றான். அங்கு நாரத முனிவர் இருந்தார். அவரிடம் சென்று கெஞ்சினால் நல்வழி காட்டுவார் என கூறி சென்று விட்டார்.

பகீரதனும் அந்த அடர்ந்த காட்டில் நீண்ட காலம் மிகுந்த சிரமப்பட்டான். பின் ஒரு வழியாக திர்வாச முனிவரை தேடிக் கண்டுப்பிடித்து அவரிடம் தன் நிலையைக் கூறி நாட்டை மீட்க வழி கேட்டு மன்றாடினான், துர்வாசர் அவனிடம், வெள்ளிக்கிழமைகளில் விரதம் இருந்து இங்குள்ள பாதிரி மரத்தடியில் உள்ள முருகனை வழிபட்டால் உனது குறைகள் நீங்கி வாழ்வு வளம் பெறும்  என்று கூறிச்சென்றார். இவனும் துர்வாசர் கூறியபடி முருகனை வழிப்பட்டான். சிறிது காலம் கழித்து முருகனுக்கு அவனே ஒரு  கோயிலும் கட்டி வள்ளி, தெய்வானையுடன் பிரதிஷ்டை செய்தான். இவன் கட்டிய கோயில் தான் வல்லக்கோட்டை சுப்ரமணியர் கோயில் ஆகும்.

## மேற்கோள்கள்

## வெளி இணைப்புகள்
* வல்லக்கோட்டை முருகன் ஆலயம் 
* வல்லக்கோட்டை முருகன் கோயில், காஞ்சிபுரம் மாவட்டம் 
* வல்லக்கோட்டை முருகன் கோயில், சேகரின் வலைப்பதிவு 
*அருள்மிகு சுப்பிரமணியசுவாமி திருக்கோயில் தினமலர்

பகுப்பு:காஞ்சிபுரம் மாவட்டத்திலுள்ள முருகன் கோயில்கள்‎
தஞ்சாவூர் கோட்டை

**தஞ்சாவூர் கோட்டை** தஞ்சை நாயக்க மன்னர்களால் பதினாறு மற்றும் பதெனேழாம் நூற்றாண்டில் எழுப்பப்பட்ட கோட்டை ஆகும். தஞ்சைக் கோட்டை சிறிய கோட்டை, பெரிய கோட்டை என இருபகுதிகளைக் கொண்டது. "சிறிய கோட்டை" என்பது "பெரிய கோட்டை" என்றழைக்கப்படும் கோட்டைக்கு காலத்தால் முந்தியதாகும். இது பெரிய கோட்டையின் தென்மேற்கே அமைந்துள்ளது. இச்சிறிய கோட்டையிலே தான் புகழ்பெற்ற தஞ்சை பெரிய கோயில் காணப்படுகிறது. கோட்டையின் வடக்கில் கிறித்தவ ஆலயம், சிவகங்கைப் பூங்கா, குளம்  ஆகியன உள்ளன. 1871-72 இல் தஞ்சை மாநகராட்சியால் சிவகங்கைப் பூங்கா அமைக்கப்பட்டது. இங்கு பலவகை விலங்குகள் மற்றும் பறவைகள் பாதுகாக்கப்பட்டுள்ளன. பூங்காவின் தெற்கில் பிரகதீசுவரர் கோவில் அமைந்துள்ளது. சிறிய கோட்டையை  அடுத்து தஞ்சை நகரைச் சுற்றிப் பெரிய கோட்டை அமைந்துள்ளது. இப்பெரிய கோட்டையின் வடக்கு, மேற்கு மற்றும் வடகிழக்குப் பகுதியில் கோட்டையின் எஞ்சிய பகுதிகளையும், அகழியையும் இன்றும் காணலாம். பெரிய கோட்டையின் தெற்குப்பகுதி முற்றிலும் அழிவுற்றுள்ளது. அகழி மட்டும் நீரால் நிரப்பப்பட்டுள்ளது.

## மேற்கோள்களும் குறிப்புகளும்

பகுப்பு:தமிழகக் கோட்டைகள்
பகுப்பு:தஞ்சாவூர் மாவட்டம்
சங்ககிரி மலைக்கோட்டை

**சங்ககிரி மலைக்கோட்டை** (*Sankagiri hill*) சேலம் மாவட்டத்தில் சங்ககிரி வட்டத்தில் 'சங்கரி துர்க்கம்' என்ற மலையின் மேல் காணப்படும் கோட்டையாகும். இது சேலத்திலிருந்து 35 கி.மீ. மேற்கில் அமைந்துள்ளது.

## பெயர்க்காரணம்
* இந்த கோட்டை சங்கு போன்ற வடிவம் கொண்டதாலும், கிரி என்றால் மலை என்று அர்த்தம் என்பதாலும் இதற்கு சங்ககிரி என்று பெயர் வந்ததாக கூறப்படுகிறது.
* இந்த கோட்டையில் ஆள் இறங்கும் குழி, தோல் உரிச்சான் மேடு, தொங்கவிட்டான் குகை, உருட்டிவிட்டான் பாறை ஆகியவற்றில் தண்டனை பெறுபவர்கள் சங்கிலியால் கட்டப்பட்டு கொல்லப்பட்டதாகக் கூறப்படுகிறது.

## வரலாறு
வரலாற்றுச் சிறப்பு மிக்க இக்கோட்டை விஜயநகர அரசர்களால் 14ஆம் நூற்றாண்டில் கட்டப்பட்டது. இக்கோட்டையின் உயரம் 5 கி. மீ. சங்ககிரி மலைக்கோட்டை தமிழகத்தின் மிக உயரமான மலைக்கோட்டையாகும்.

மலையின் அடிப்பகுதியிலிருந்து உச்சிவரை இக்கோட்டையில் ஒன்பது வாயில்கள் உள்ளன. மலையிலுள்ள பாறைகள் மிக அழகான முறையில் செதுக்கப்பட்டு பயன்படுத்தப்பட்டுள்ளன. கோட்டை கட்டப் பயன்படுத்தப்பட்ட செங்கற்களும் மிகவும் உறுதிவாய்ந்தவையாக உள்ளன. கி. பி. பதினேழாம் நூற்றாண்டில் ஐதர் அலி, அவரது மகன் திப்பு சுல்தான் ஆகியோரால் இக்கோட்டை ஆக்கிரமிப்பு செய்யப்பட்டது என அறியப்படுகிறது. 9வது வாயிலில் 1799 என்ற ஆண்டு குறிப்பிடப்பட்டுள்ளது. எனவே இது ஆங்கிலேயர்களால் இவ்வாயில் கட்டப்பட்டிருக்கலாம்.

கோட்டையின் மூன்றாவது வாயிலில் வரதராஜ பெருமாள் கோவில் உள்ளது. இங்கு இன்றும் வழிபாடு நடத்தப்படுகிறது. இக்கோவிலுள்ள கல்யாண மண்டபத்தில் அமைக்கப்பட்ட தூண்கள் வேலைப்பாடு மிகுந்தவை. இக்கோவிலின் ஒருபகுதி இந்தியத் தொல்பொருள் துறையினரால் புணரமைக்கப்பட்டுள்ளது. 5ஆவது வாயிலை அடுத்து படைவீரர்கள் தங்குமிடம் சிதைவடைந்த நிலையில் காணப்படுகிறது. 5-ஆம் 6-ஆம் வாயில்களுக்கிடையில் முஸ்லிம்களின் வழிபாட்டுத்தலம் ஒன்றும் அதனருகில் மர்மமான சுரங்கப்பாதை ஒன்றும் உள்ளது. 6-ஆவது வாயிலுக்கருகில் வெடிமருந்து வைப்புக் கிடங்கு ஒன்று உள்ளது. கோட்டையின் உச்சியில் சென்ன கேசவப்பெருமாள் கோவில் உள்ளது. முக்கிய விழா நாட்கள் தவிர பிற நாட்களில் இக்கோவிலின் உற்சவர் மலை அடிவாரத்தில் வைக்கப்படுகிறார். மலையடிவாரத்தில் சோமேசுவரசுவாமி கோவில் ஒன்றும் உள்ளது. இக்கோட்டை இந்தியத் தொல்லியல் ஆய்வகத்தி பாதுகாப்பில் உள்ளது.

## கோட்டையில் உள்ள வழிபாட்டுத் தளங்கள்
#கீழ் அரணில் சிவன் கோவில் 
#வரதராசப் பெருமாள் கோவில் 
#சென்ன கேசவப் பெருமாள் கோவில் 
#தஸ்தகீர் மகான் தர்கா 
#கெய்த் பீர் பள்ளிவாசல்

## தீரன் சின்னமலை
இக்கோட்டையில் தீரன் சின்னமலையை  ஆங்கிலேயர் 1805ம் ஆண்டு சூலை 31ந் தேதி (ஆடி 18 அன்று) தூக்கிலிட்டார்கள்.

## மேற்கோள்கள்

பகுப்பு:தமிழகக் கோட்டைகள்
பகுப்பு:தமிழக தொல்லியற்களங்கள்
பகுப்பு:சேலம் மாவட்டம்
துளைப்பொன்

**துளைப்பொன்** என்பது பண்டைக்காலத்தில் பயன்படுத்தப்பட்ட மாற்று உயர்ந்த பொன்னாகும். இப்பொன் மாற்று குறையாதது என அரசு அதிகாரியால் உறுதி செய்யப்பட்டதற்கு அடையாளமாகத் துளையிடப்பட்டதால் 'துளைப்பொன்' என அழைக்கப்பட்டது.

" ஈசான மங்கலத்துத் திருச்செந்துறை தாம் எடுப்பிச்ச திருகிகற்றளி பெருமானடிகளுக்கு சென்னடை திருவமுதுக்கு முதலாகக் குடுத்த வெடேல் விடுகு கல்லால் துளைப்பொன் அறுபதின் கழஞ்சு"  என்ற கல்வெட்டுப்பகுதியால் இதனை அறியலாம்.

## மேற்கோள்களும் குறிப்புகளும்

பகுப்பு:உலோகங்கள்
சந்தி (நாடகம்)

**சந்தி** என்பது நாடகவியலில் நாடகத்தின் கதையைப் பிரித்து அமைக்கும் பிரிவு ஆகும்.இதனை அங்கம் எனவும் கூறுவர். பொதுவாக நாடகத்தின் கதையை ஐந்து சந்தியாகப் பிரிப்பர். இதனடிப்படையிலேயே ஓர் சந்தி அதாவது ஒரு பிரிவு மட்டுமே கொண்ட நாடகம் ஓரங்க நாடகம் எனப்பட்டது.

## சந்தி வகைகள்
# முகம் 
# பயிர்முகம் 
# கருப்பம் 
# விளைவு 
# துய்த்தல் 

## முகம்
உழுத நிலத்தில் விதைக்கப்பட்ட விதை முளையாகத் தோன்றுவது போல, நாடகக் கதையின் போக்கு அறியப்படுமாறு அமைப்பது முகம் எனப்படும் பிரிவாகும்.

## பயிர்முகம்
முளைத்த நாற்று இலைவிடுவது போன்று நாடகத்தின் கதை வளர்வது பயிர்முகம் எனப்படும்.

## கருப்பம்
வளர்ந்த பயிர் கருக்கொண்டு கதிர்விடுவது போல் நாடகக் கதையின் கருத்துத் தோன்றும்படி அமைப்பது கருப்பம் எனப்படும்.

## விளைவு
கதிர் திரண்டு முற்றி மணியாகி அறுவடைக்கு ஆயத்தாமாகி இருப்பது போல நாடகப் பொருள் நன்கு விளங்க அமைப்பது.

## துய்த்தல்
முற்றி விளைத்த கதிர்களை அறுவடை செய்து நெல்மணிகளைக் கொண்டு போய் உண்டு மகிழ்வது போல நாடகக் கதையின் முழுக்கருத்தும் தோன்ற அமைப்பது துய்த்தல் எனப்படும். 

இவ்வாறு ஐந்து சந்திகளாக நாடகத்தின் கதை அமைய வேண்டும் என நாடகத்தமிழ் இலக்கண நூல்கள் கூறுகின்றன.

## மேற்கோள்களும் குறிப்புகளும்

பகுப்பு:நாடகம்
தந்திவர்மன் கல்வெட்டு (திருவல்லிக்கேணி)

**தந்திவர்மன் கல்வெட்டு** திருவல்லிக்கேணி பார்த்தசாரதி கோயிலின் கருவறைக்குப் போகும் வாயிலுக்கு அருகில் தரையில் வைத்துக் கட்டப்பெற்றுள்ள கல்லில் செதுக்கியதாகும். "இதனை ரட்சிப்பார் அடியிரண்டும் என் முடிமேலன" என்ற காப்புரை கொண்டது. 

## கல்வெட்டின் எழுத்துகள்
இக்கல்வெட்டின் எழுத்துகள் தமிழும் வடமொழியும் கலந்து, ஆனால் கிரந்த எழுத்துகளில் செதுக்கப்பட்டுள்ளன. 
## கல்வெட்டில் குறிப்பிடப்பட்ட அரசன்
பல்லவ மன்னன் தந்திவர்மன் இவனது காலம் கி.பி. 777- கி.பி. 830
## கல்வெட்டின் காலம்
தந்திவர்மன் அரியணையேறிய 12 ஆம் ஆண்டு  அதாவது கி.பி 789 இல் இக்கல்வெட்டு செதுக்கப்பட்டுள்ளது.

## கல்வெட்டுச் செய்தி
*திருவல்லிக்கேணிக் கோயிலுக்கு உரிமையுடைவர்கள் கோயிலுக்குரிய கருமாரச் சேரிப்புலத்தை. [[ஒற்றி வைத்தல்|ஒற்றிக்கு வைத்துவிட்டனர்]]. அதனால் நாற்பத்தைந்து காடி நெல் வருமானம் குறைந்துபோக, சுவாமிக்குத் திருவமுது தடைபட்டது. புகழ்த்துணை விசையரையன் முப்பதின் காடி நெல்லும் அங்கழஞ்சு பொன்னும் கொடுத்து ஒற்றியை மீட்டுத் தன்னுடையதாக்கு, நாள் ஒன்றுக்கு ஐந்து நாழி நெல்லைக் கொடுத்து, அதை நன்கு குற்றுதலால் உண்டாகும் இரண்டு நாழி தூக்குத்தல் அரிசியைக்கொண்டு, சங்கசர்மனும், சத்திசர்மனும், இளையசத்திசர்மனும் சுவாமிக்கு இரவுப் போனகம் காட்டக் கடவார்கள் எனவும் அப்போனகம் தடைப்படுமாயின், அவிப்புலம், தத்தன்புலம், காரைக்கிழான் புலம் ஆகியவற்றிலிருந்து சுவாமி போகனத்துக்குத் திருவமுது காட்டக் கடவதென்றும், அவர்கள் தவறிவிடுவார்களானால், அரசன் விதிக்கும் தண்டத்திற்குட்பட்டு அவர்கள் நடத்திடக் கடவதென்றும் ஏற்பாடுகளைச் செய்துள்ளான். இவனே பொன்விளக்கு, வட்டில், உலோகத்தால் செய்த பானை ஆகியவற்றையும் கொடுத்துள்ளான்*
 
## மேற்கோள்களும் குறிப்புகளும்

பகுப்பு:இந்தியக் கல்வெட்டுகள்‎
கட்டற்ற மென்பொருள் அறக்கட்டளை தமிழ்நாடு

**கட்டற்ற மென்பொருள் அறக்கட்டளை தமிழ்நாடு (FSFTN),** 2008 ஆம் ஆண்டு தொடங்கப்பட்ட ஒரு இலாப நோக்கற்ற நிறுவனம் ஆகும். இது கட்டற்ற மென்பொருள் இயக்கம் இந்தியாவின் ஒரு கிளை நிறுவனமாகும்.  தமிழ்நாட்டில் அண்ணா பல்கலைக்கழகம் மற்றும் சென்னை இந்திய தொழில்நுட்ப கழகம் உள்ளிட்ட கல்வி நிறுவனங்களில் இந்த அமைப்பு தீவிரமாகச் செயற்படுகிறது.

## பணிகள்
* கட்டற்ற உள்ளடக்கங்கள், மென்பொருட்கள் தொடர்பான விழிப்புணர்வு
* படைப்பாக்கம்
* பட்டறைகள், நிகழ்வுகள்

## நோக்கங்கள்
FSFTN தளத்தின் படி, நிறுவனத்தின் முக்கிய குறிக்கோள்கள் பின்வருமாறு:
* கட்டற்ற மென்பொருள் பயன்பாட்டில் கணினி பயனர்களிடையே விழிப்புணர்வை உருவாக்குதல்.

## வெளி இணைப்புகள்
 - 

## மேற்கோள்கள்

பகுப்பு:கட்டற்ற பண்பாட்டு அமைப்புகள்
பகுப்பு:தமிழ்நாட்டு அமைப்புகள்
பகுப்பு:தமிழ்க் கணிமை
கெற்றிங் திங்சு டண்

**கெற்றிங் திங்சு டண்** (தமிழ்: விடயங்களைச் செய்து முடித்தல்) என்பது டேவிட் அலனால் எழுதப்பட்டு 2002 இல் வெளியிடப்பட்டு மிகுந்த வரவேற்பைப் பெற்ற ஒர் ஆங்கில நூல் ஆகும்.  இந்த நூல் தனிநபர் உற்பத்தித்திறனை மேம்படுத்த உதவும் வண்ணம் ஒரு தனிநபர் மேலாண்மை ஒருங்கியத்தை பரிந்துரை செய்கிறது.  இந்த நூலை அடிப்படையாகக் கொண்டு பல்வேறு மென்பொருட்கள், பொருட்கள், ஊடகங்கள் பிறராலும் டேவிட் அலனாலும் உருவாக்கப்பட்டுள்ளன.  ஆங்கிலத்தில் இந்த நூலும் இது பரிந்துரைக்கும் முறையும் கி.ரி.டி (GTD) என்று சுருக்கமாக அறியப்படுகிறது.

## உள்ளடக்கம்
ஒருவர் நாளாந்தம் செய்யவேண்டிய பணிகள் தொடர்பாக ஐந்து நிலை வேலை ஓட்டத்தை இந்த நூல் பரிந்துரை செய்கிறது.

# கைப்பற்றுதல் அல்லது ஆவணப்படுத்தல் (Capture): வாழ்வில் பல்வேறு உள்ளீடுகளில் இருந்து பணிகளை, எண்ணங்களை, தகவல்களை பதிவுசெய்தல்.
# செயலாக்கல் (Process): உள்ளீடு செயல்படுத்தப்பட வேண்டியதா (Is it actionable?), தகவல் அல்லது எண்ணக்கருவா அல்லது கழிவா என்று தீர்மானித்தல்.
# ஒழுங்குபடுத்தல்
# மீளாய்வு
# செய்தல்

## வெளி இணைப்புகள்
* David Allen & Co. official site - அதிகாரபூர்வ வலைத்தளம் - 
* Getting Things Done: The Art of Stress-Free Productivity - 

பகுப்பு:ஆங்கில நூல்கள்
பகுப்பு:தனிநபர் உற்பத்தித்திறன்
பகுப்பு:சுய உதவிப் புத்தகங்கள்
டேவிட் அலன் (எழுத்தாளர்)

**டேவிட் அலன்** (ஆங்கிலம்: David Allen, பிறப்பு டிசம்பர் 28, 1945 ஐக்கிய அமெரிக்கா) ஒர் உற்பத்தித்திறன் அறிவுரைஞர், எழுத்தாளர், தொழில்முனைவர்.  மிகுந்த வரவேற்பைப் பெற்ற *[[கெற்றிங் திங்சு டண்]]* ("Getting Things Done") என்ற தனிநபர் உற்பத்தித்திறன் தொடர்பான நூலுக்காக மிகவும் அறியப்படுகிறார்.  இவரது இந்த நூலை அடிப்படையாகக் கொண்டு டேவிட் அலன் கம்பனி என்ற நிறுவனத்தையும் தொடங்கி நடத்தி வருகிறார்.

## வெளி இணைப்புகள்
* The David Allen Company website

பகுப்பு:அமெரிக்க எழுத்தாளர்கள்
பகுப்பு:தனிநபர் உற்பத்தித்திறன்
பகுப்பு:1945 பிறப்புகள்
பகுப்பு:வாழும் மக்கள்
பகுப்பு:கலிபோர்னியா பல்கலைக்கழக (பெர்க்லி) முன்னாள் மாணவர்கள்